10. การควบคุมภายใน และ Compliance

ในช่วงระยะเวลาตั้งแต่มีการจัดตั้งคณะกรรมการตรวจสอบจนถึงปัจจุบัน
คณะกรรมการตรวจสอบได้มีการประชุมอย่างน้อยเดือนละ 2 ครั้ง
เพื่อทำการพิจารณาทบทวนประสิทธิผลของการควบคุมภายในของธนาคารทั้งในด้านการบริหาร
การดำเนินงาน การรายงานทางการเงิน
รวมถึงการพิจารณาเรื่องที่เกี่ยวกับการจัดทำรายงานทางการเงิน
และพิจารณาทบทวนงานที่ฝ่ายตรวจสอบภายในและผู้สอบบัญชีปฏิบัติ
โดยสามารถสรุประบบการควบคุมภายในของธนาคารได้ดังนี้

1.  ธนาคารมีโครงสร้างการจัดการองค์กรและสภาพแวดล้อมที่ดีที่เอื้อให้สามารถปฏิบัติตามระบบการควบคุมภายในที่ได้กำหนดไว้
    อีกทั้งมีนโยบายและระเบียบปฏิบัติเป็นลายลักษณ์อักษร
    และได้ปฏิบัติตามนโยบายและระเบียบที่วางไว้อย่างเหมาะสม
    โดยธนาคารกำลังอยู่ระหว่างดำเนินการปรับปรุงจัดทำระเบียบงานและบทลงโทษให้ชัดเจนและครอบคลุมมากยิ่งขึ้น
    ซึ่งเดิมคาดว่าจะแล้วเสร็จและนำเข้าที่ประชุมคณะกรรมการเพื่อพิจารณาได้ภายในไตรมาสที่ 4
    ปี 2543
    แต่เนื่องจากยังมีบางประเด็นที่ต้องแก้ไขปรับปรุงเพิ่มเติมและต้องใช้เวลาในการพิจารณา
    จึงคาดว่าจะดำเนินการแล้วเสร็จภายในไตรมาสที่ 1 ปี 2544

2.  ธนาคารให้ความสำคัญกับการบริหารความเสี่ยงทั้งจากปัจจัยภายนอกและภายใน
    โดยมีการวิเคราะห์และกำหนดมาตรการการป้องกันอย่างสม่ำเสมอและติดตามดูแลการปฏิบัติตามมาตรการที่กำหนด
    อีกทั้งว่าจ้างผู้ชำนาญการคือบริษัท Oliver Wyman
    ในการออกแบบระบบการประเมินและวิเคราะห์ความเสี่ยง
    และกำหนดมาตรการในการติดตามเหตุการณ์ที่เป็นสาเหตุของปัจจัยความเสี่ยงและมาตรการในการลดความเสี่ยง
    โดยมีการวางแผนการดำเนินงานเป็นเฟสๆ
    ซึ่งขณะนี้ธนาคารอยู่ระหว่างการประเมินเฟสแรกอยู่
    ทั้งนี้ธนาคารได้แจ้งและติดตามให้พนักงานและหน่วยงานต่างๆ ปฏิบัติตามมาตรการที่กำหนดไว้
    ซึ่งปัจจุบันยังไม่สมบูรณ์ทั้งหมดจนกว่าการดำเนินการออกแบบเสร็จสิ้น
    และสามารถนำระบบการประเมินและวิเคราะห์ความเสี่ยง
    และมาตรการในการติดตามเหตุการณ์ที่เป็นสาเหตุของปัจจัยความเสี่ยงและมาตรการในการลดความเสี่ยงมาปฏิบัติได้ทั้งหมด
    เพื่อให้ธนาคารสามารถบริหารความเสี่ยงได้อย่างมีประสิทธิภาพยิ่งขึ้น

3.  ในการควบคุมการปฏิบัติงานของฝ่ายบริหาร
    ธนาคารมีการกำหนดขอบเขตอำนาจหน้าที่และอำนาจอนุมัติวงเงินของฝ่ายบริหารแต่ละระดับเป็นลายลักษณ์อักษรอย่างชัดเจน
    และมีการแบ่งแยกหน้าที่เพื่อการตรวจสอบซึ่งกันและกัน

4.  ธนาคารมีมาตรการที่รัดกุมในการควบคุมการทำรายการที่เกี่ยวโยงกันกับบุคคลที่เกี่ยวโยงกัน
    โดยมีการกำหนดขั้นตอนการอนุมัติที่ชัดเจนและติดตามให้มีการปฏิบัติตามขั้นตอนนั้นๆ
    โดยคำนึงถึงประโยชน์ของธนาคารเป็นหลัก
    และห้ามมิให้ผู้ที่มีส่วนได้ส่วนเสียมีส่วนร่วมในการอนุมัติ
    เพื่อป้องกันการนำประโยชน์ของธนาคารไปใช้เพื่อประโยชน์ส่วนตัว นอกจากนี้
    ธนาคารมีการติดตามให้การทำธุรกรรมผ่านขั้นตอนที่กำหนด
    มีการปฏิบัติตามเงื่อนไขที่ตกลงกันไว้ และทบทวนความเหมาะสมของสัญญาอย่างสม่ำเสมอ

5.  ธนาคารทำการดูแลติดตามให้การดำเนินงานเป็นไปตามกฎหมาย
    และกฎระเบียบของหน่วยงานต่างๆ ที่เกี่ยวข้อง

6.  ธนาคารมีการพัฒนาระบบสารสนเทศและระบบข้อมูลอย่างต่อเนื่อง
    เพื่อให้สามารถเรียกใช้ข้อมูลสำคัญๆ ได้อย่างเพียงพอและทันต่อเหตุการณ์
    รวมทั้งมีระบบการจัดเก็บข้อมูลอย่างเป็นหมวดหมู่
    และจัดเก็บบันทึกข้อมูลที่สำคัญเพื่อการตรวจสอบภายหลัง

7.  ธนาคารมีการใช้นโยบายทางการบัญชีตามมาตรฐานการบัญชีที่เหมาะสมกับธุรกิจของธนาคาร

    ตลอดเวลาที่ผ่านมา
    ธนาคารมีการติดตามผลการดำเนินธุรกิจเพื่อเปรียบเทียบกับเป้าหมายที่กำหนด
    เพื่อให้สามารถแก้ไขได้ในเวลาอันสั้นหากมีความคลาดเคลื่อน
    รวมทั้งมีการตรวจสอบการปฏิบัติงานโดยฝ่ายตรวจสอบภายใน
    ซึ่งผลการตรวจสอบของฝ่ายตรวจสอบภายในจะรายงานตรงต่อคณะกรรมการตรวจสอบ
    ซึ่งจะเป็นผู้รายงานต่อคณะกรรมการธนาคาร หากเป็นข้อบกพร่องที่เป็นสาระสำคัญ
    คณะกรรมการธนาคารและคณะกรรมการตรวจสอบจะเร่งสั่งการให้แก้ไขโดยเร็ว
    พร้อมทั้งให้รายงานความคืบหน้าในการแก้ไขข้อบกพร่องนั้นๆ ภายในเวลาที่กำหนด

    รายงานคณะกรรมการตรวจสอบ

    ในรอบปีบัญชี 2543 คณะกรรมการตรวจสอบได้มีการประชุมเป็นประจำอย่างน้อยเดือนละ 2
    ครั้ง รวมมีการประชุมทั้งสิ้นจำนวน 24 ครั้ง เพื่อพิจารณาผลการตรวจสอบ
    และประเมินประสิทธิผลของการควบคุมภายในและระบบปฏิบัติงานของธนาคารทั้งในด้านการบริหาร
    การดำเนินงาน การรายงานทางการเงิน การแก้ไขปัญหาคอมพิวเตอร์ ปี ค.ศ. 2000
    การพิจารณาเรื่องที่เกี่ยวกับการจัดทำรายงานทางการเงิน
    การพิจารณาทบทวนกำหนดแนวทางการปฏิบัติงานของฝ่ายตรวจสอบภายในให้ทันสมัยอยู่เสมอ
    และข้อสังเกตของผู้สอบบัญชี อีกทั้งได้ร่วมพิจารณาหารือและแลกเปลี่ยนข้อคิดเห็นกับฝ่ายจัดการ
    ผู้ตรวจการธนาคารพาณิชย์ธนาคารแห่งประเทศไทย และผู้สอบบัญชีตามความเหมาะสม

    จากการปฏิบัติหน้าที่ของคณะกรรมการตรวจสอบที่ผ่านมา
    คณะกรรมการตรวจสอบมีความเห็นว่าระบบการควบคุมภายในของธนาคารมีความเพียงพอและเหมาะสมกับการดำเนินธุรกิจของธนาคาร
    และสามารถดูแลป้องกันทรัพย์สินของธนาคาร มิให้สูญหายหรือถูกนำไปใช้โดยมิชอบได้
    ผลการตรวจสอบของฝ่ายตรวจสอบภายในจะรายงานตรงต่อคณะกรรมการตรวจสอบ
    ซึ่งจะเป็นผู้พิจารณากลั่นกรองก่อนเสนอรายงานการตรวจสอบต่อฝ่ายจัดการและคณะกรรมการธนาคาร
    นอกจากนี้คณะกรรมการตรวจสอบได้ติดตามการแก้ไขข้อบกพร่องเกี่ยวกับระบบการควบคุมภายใน
    จากข้อสังเกตและข้อเสนอแนะจากการตรวจสอบของฝ่ายตรวจสอบภายใน ผู้สอบบัญชี
    และผู้ตรวจการธนาคารพาณิชย์ ธนาคารแห่งประเทศไทย

    คณะกรรมการตรวจสอบสามารถขอข้อมูลได้โดยไม่จำกัด
    และสามารถปรึกษาหารือเป็นการเฉพาะกับฝ่ายจัดการ
    ฝ่ายตรวจสอบภายในและผู้สอบบัญชีได้อย่างเต็มที่
    คณะกรรมการตรวจสอบได้สอบทานรายงานทางการเงินทั้งรายไตรมาสและงบการเงินประจำปีของธนาคาร
    ทั้งในด้านความถูกต้องและการเปิดเผยข้อมูลอย่างเพียงพอโดยได้หารือกับผู้สอบบัญชี
    การสอบทานไม่พบข้อมูลที่เป็นสาระสำคัญที่แสดงว่ารายงานการเงินของธนาคารขาดความน่าเชื่อถือ

    พิบูลย์ ลิมประภัทร

    ดร.พิบูลย์ ลิมประภัทร

    ประธานคณะกรรมการตรวจสอบ